Žiga Zois, baron

Njegov oče Michelangelo Zois, se je iz [Benečije](http://sl.wikipedia.org/wiki/Bene%C4%8Dija) priselil v Ljubljano, kjer je obogatel, se poročil z Ljubljančanko in pridobil [plemiški](http://sl.wikipedia.org/wiki/Plemi%C4%8D) naslov. Ukvarjal se je s [fužinarstvom](http://sl.wikipedia.org/w/index.php?title=Fu%C5%BEinarstvo&action=edit). Posestva (imeli so v lasti tudi [grad Brdo pri Kranju](http://sl.wikipedia.org/w/index.php?title=Grad_Brdo_pri_Kranju&action=edit)), [hiše](http://sl.wikipedia.org/wiki/Hi%C5%A1a) in [fužine](http://sl.wikipedia.org/wiki/Fu%C5%BEina) je po njem podedoval sin Žiga. Brat [Karel](http://sl.wikipedia.org/wiki/Karel_Zois) je znan kot [botanik](http://sl.wikipedia.org/wiki/Botanik).

Žiga Zois se je najprej šolal zasebno, nato pa je odpotoval v [Italijo](http://sl.wikipedia.org/wiki/Italija) in tam ostal dve [leti](http://sl.wikipedia.org/wiki/Leto), da bi si dopolnil izobrazbo. Veliko je potoval in sklepal nova poznanstva, že tedaj pa so se pri njem pojavili prvi znaki [bolezni](http://sl.wikipedia.org/wiki/Bolezen), ki je zaznamovala vse njegovo nadaljnje življenje. Po vrnitvi v domovino se je samostojno izobraževal, posebej na področju [naravoslovja](http://sl.wikipedia.org/wiki/Naravoslovje), kjer je sodeloval z [Baltazarjem Hacquetom](http://sl.wikipedia.org/w/index.php?title=Baltazar_Hacquet&action=edit) in ostalimi slovenskimi izobraženci tedanjega časa.

Zaradi cvetoče [trgovine](http://sl.wikipedia.org/wiki/Trgovina) z [železom](http://sl.wikipedia.org/wiki/%C5%BDelezo) je njegovo bogastvo raslo. Bil je najbogatejši Slovenec svojega časa, vendar je po prihodu [Napoleonove](http://sl.wikipedia.org/wiki/Napoleon) [vojske](http://sl.wikipedia.org/wiki/Vojska) na [Kranjsko](http://sl.wikipedia.org/wiki/Kranjska) in vzpostavitvi [Ilirskih provinc](http://sl.wikipedia.org/wiki/Ilirske_province) doživel precejšen [gospodarski](http://sl.wikipedia.org/wiki/Gospodarstvo) polom. Zelo znan je tudi [Zoisov krožek](http://sl.wikipedia.org/wiki/Zoisov_kro%C5%BEek).

Po letu [1780](http://sl.wikipedia.org/wiki/1780) je njegova hiša na Bregu v Ljubljani postajala središče za delo tedanjih naprednih Slovencev, ki so delovali v duhu [razsvetljenstva](http://sl.wikipedia.org/wiki/Razsvetljenstvo). Nastal je [Zoisov krožek](http://sl.wikipedia.org/wiki/Zoisov_kro%C5%BEek), v katerega so spadali [Jurij Japelj](http://sl.wikipedia.org/wiki/Jurij_Japelj), [Blaž Kumerdej](http://sl.wikipedia.org/w/index.php?title=Bla%C5%BE_Kumerdej&action=edit), [Jernej Kopitar](http://sl.wikipedia.org/wiki/Jernej_Kopitar), [Anton Tomaž Linhart](http://sl.wikipedia.org/wiki/Anton_Toma%C5%BE_Linhart), [Valentin Vodnik](http://sl.wikipedia.org/wiki/Valentin_Vodnik) in drugi. Zois je bil njihov mecen, materialno jih je podpiral, spodbujeval in usmerjal. S tem je postal središčna oseba slovenskega razsvetljenstva. Njegov pogled na svet je bil racionalističen in empirističen, bil je tudi deist. S [francosko revolucijo](http://sl.wikipedia.org/wiki/Francoska_revolucija) se ni strinjal.

Zoisovo lastno književno delo, čeprav dokaj obsežno, ni v celoti ohranjeno. V slovenščino je prevajal italijanske [operne](http://sl.wikipedia.org/wiki/Opera) [arije](http://sl.wikipedia.org/wiki/Arija) in pisal lahkotne [alpske poskočnice](http://sl.wikipedia.org/w/index.php?title=Alpska_posko%C4%8Dnica&action=edit), znan pa je tudi njegov dokaj neuspeli prevod nemške pesmi [Lenore](http://sl.wikipedia.org/w/index.php?title=Lenora&action=edit) [Gottfrieda Augusta Bürgerja](http://sl.wikipedia.org/w/index.php?title=Gottfried_August_B%C3%BCrger&action=edit). Zois je iz svojega neuspeha zaključil, da slovenščina enostavno ni dovolj bogat in vzvišen jezik, da bi bila v njem lahko napisana taka umetnina. Nasprotno je dokazal [France Prešeren](http://sl.wikipedia.org/wiki/France_Pre%C5%A1eren), ko je nekaj desetletij kasneje sam ustvaril izreden prevod te pesmi. Zois je začetnik slovenske [književne kritike](http://sl.wikipedia.org/w/index.php?title=Knji%C5%BEevna_kritika&action=edit). Zelo pomembno delo so njegova pisma Valentinu Vodniku.

Bil je tudi navdušen [mineralog](http://sl.wikipedia.org/wiki/Mineralog). Svojim delavcem v fužinah je naročal, naj zbirajo »zanimive kamne«, nekatere primerke pa je dobival tudi iz tujine. Njegova zbirka je ohranjena v [Prirodoslovnem muzeju Slovenije](http://sl.wikipedia.org/wiki/Prirodoslovni_muzej_Slovenije). Po njem je poimenovan zelo zanimiv in najbolj barvit [mineral](http://sl.wikipedia.org/wiki/Mineral) - [zoisit](http://sl.wikipedia.org/w/index.php?title=Zoisit&action=edit).